Tussentydse tesourier by Eskom aangestelArgieffoto Mandla Maleka is aangestel as Eskom se tussentydse groepstesourier nadat Andre Pillay se termyn by die kragvoorsiener op 30 Augustus tot ŉ einde gekom het. Eskom het Sondag Maleka se aanstelling in dié sleutelpos bevestig. Maleka het in 1999 by Eskom aangesluit nadat hy as ŉ direkteur in die nasionale tesourie se begrotingskantoor gedien het. Hy was tot en met sy aanstelling Eskom se hoofekonoom en hoof van portefeuljebestuur en buitelandse valuta- verhandeling, dus grootliks verantwoordelik vir die verskansing van al Eskom se buitelandse valuta- afgeleide markte en kommoditeite. Maleka het ŉ meestersgraad in ekonomie en het ŉ uitvoerende ontwikkelingsprogram by Wits-universiteit voltooi. “Ons het mnr. Maleka as tussentydse groepstesourier aangestel om sakekontinuïteit te verseker en is positief dat hy suksesvol sal wees om die fort te hou totdat ŉ permanente groepstesourier aangestel is,” het Calib Cassim, Eskom se finansiële hoof, gesê.